Geschter isch denn tatsächli schöner Wätter gsii als vorgeschter. Und es hät sich au glohnt uf s'schönere Wätter z'warte: d'Strecki isch nämli nomal andersch schön gsii zum fahre (sind defür Ewigkeite underwägs gsii.. schön = kurvig, entlang vo Küschte und Päss = langsam). Aber d'Strecki vo Greymouth uf Westport isch definitiv de Umweg wert, und au wiiter richtig Motueka isches schön.  Hüt simmer denn bi nüm ganz so schönem, aber immerhi trochnigem Wätter es Tagestüürli in Abel Tasman Nationalpark go mache; si da ufem Campingplatz abgholt worde und de mit eme chline Katamaran die ganz Küschte vorem Nationalpark abgfahre und am Mittag denn no chli go laufe/wandere.